joelniklaus/EU_Wikipedias huggingface dataset:
Γεώργιος Σουφλιάς

Ο Γεώργιος Σουφλιάς (7 Ιουλίου 1941) είναι Έλληνας πολιτικός και πολιτικός μηχανικός.

Βιογραφία
Γεννήθηκε στις 7 Ιουλίου του 1941 στην Αγία Τριάδα Φαρσάλων και είναι διπλωματούχος πολιτικός μηχανικός της Πολυτεχνικής Σχολής του Εθνικού Μετσοβίου Πολυτεχνείου και διαμένει στην Αθήνα. Έχει δύο κόρες.

Από το 1967 εργαζόταν ως πολιτικός μηχανικός στη Λάρισα διατηρώντας γραφείο μελετών και κατασκευών. 

Πρωτοεξελέγη βουλευτής Λάρισας το 1974 με το κόμμα της Νέας Δημοκρατίας. Επανεκλέχθηκε το 1977 όπου και διετέλεσε υφυπουργός Εσωτερικών στις κυβερνήσεις Κωνσταντίνου Καραμανλή και Γεωργίου Ράλλη. Ανέλαβε για πρώτη φορά υπουργός, ως υπουργός Εθνικής Οικονομίας στην κυβέρνηση Τζαννετάκη το 1989. Στην περίοδο 1990-1993 διετέλεσε διαδοχικά υπουργός Οικονομικών, Εθνικής Οικονομίας και Παιδείας. Το 1997 διεκδίκησε ανεπιτυχώς την προεδρία της Νέας Δημοκρατίας στο τέταρτο συνέδριο του κόμματος. 

Διαγράφηκε από τη Νέα Δημοκρατία το 1998 και επανεντάχθηκε σε αυτή το 2001. 

Στις βουλευτικές εκλογές του 2004 ήταν οι πρώτες στις οποίες δεν εξελέγη στη Λάρισα, αλλά με το ψηφοδέλτιο επικρατείας. Από το Μάρτιο 2004 έως και τον Οκτώβριο του 2009 ήταν υπουργός Περιβάλλοντος, Χωροταξίας και Δημοσίων Έργων τόσο στην πρώτη, όσο και στη δεύτερη κυβέρνηση Καραμανλή. Στις εκλογές του Οκτωβρίου 2009 εξελέγη βουλευτής επικρατείας με τη Νέα Δημοκρατία ως επικεφαλής του ψηφοδελτίου, την επόμενη των εκλογών όμως ανακοίνωσε την αποχώρησή του από την πολιτική. Οι λόγοι ήταν οι κατηγορίες εναντίον του για την βαριά ήττα της Νέας Δημοκρατίας στις πρόωρες εκλογές, τις οποίες είχε εισηγηθεί ο ίδιος στον πρωθυπουργό, αν και ο Σουφλιάς είχε δηλώσει πως θεώρησε σωστή την απόφαση αυτή και πως οι πραγματικοί λόγοι της ήττας ήταν διαφορετικοί.

Είναι υποστηρικτής του Παναθηναϊκού.

Κριτική
Η Νομαρχία Ανατολικής Αττικής, έπειτα από δημοσιεύματα στον Τύπο, ζήτησε από τον Γενικό Επιθεωρητή Δημόσιας Διοίκησης να ελεγχθούν οι διαδικασίες έκδοσης της άδειας κατασκευής και του ελέγχου της πορείας κατασκευής αυθαίρετης εξοχικής κατοικίας, ιδιοκτησίας του Γιώργου Σουφλιά στην Ανάβυσσο Αττικής επί υπουργίας του στο Υπουργείο Υποδομών. Η πολεοδομία του Μαρκόπουλου στην συνέχεια επέτρεψε την συνέχιση των εργασιών κατασκευής το 2009 κάνοντας δεκτές τις αιτιάσεις περί κατασκευής της θεμελίωσης πριν την εφαρμογή της διάταξης ειδικής προστασίας της περιοχής ενώ ζήτησε την ανανέωση των επίσημων εγγράφων μετά την πληρωμή των απαιτούμενων πιστώσεων.

Παραπομπές

Βουλευτές Λάρισας
Έλληνες βουλευτές επικρατείας
Βουλευτές εκλεγμένοι με τη Νέα Δημοκρατία
Έλληνες βουλευτές διαγραφέντες
Έλληνες υπουργοί Εθνικής Οικονομίας
Έλληνες υπουργοί Οικονομικών
Έλληνες υπουργοί Εθνικής Παιδείας και Θρησκευμάτων
Έλληνες υπουργοί ΠΕΧΩΔΕ
Έλληνες υφυπουργοί Εσωτερικών
Έλληνες πολιτικοί μηχανικοί
Σαρακατσάνοι
Πυρόλυση

Η πυρόλυση είναι η χημική διάσπαση οργανικών υλικών με την θέρμανση απουσία οξυγόνου και άλλων αντιδραστηρίων εκτός πιθανόν από ατμό.

Η εκτενής πυρόλυση που αφήνει μόνο άνθρακα ως κατάλοιπο λέγεται ανθρακοποίηση. Η πυρόλυση είναι μια ειδική περίπτωση θερμόλυσης.

Άνυδρη πυρόλυση 
Η πυρόλυση εννοείται συνήθως ως άνυδρη (χωρίς νερό) Το φαινόμενο εμφανίζεται όποτε ένα στερεό οργανικό υλικό θερμαίνεται κατάλληλα, π.χ. τηγανίζεται, ψήνεται κλπ. (Παρ' όλο ότι αυτές οι διαδικασίες πραγματοποιούνται σε ανοικτή ατμόσφαιρα, τα εξωτερικά στρώματα του υλικού κρατούν το εσωτερικό μακριά από το οξυγόνο.)

Το φαινόμενο επίσης συμβαίνει κατά την καύση συμπαγούς στέρεου καύσιμου όπως το ξύλο. Οι φλόγες ενός ξύλου που καίγεται προκαλούνται από την καύση των αερίων που απελευθερώνονται από την πυρόλυση, όχι από την καύση του ίδιου του ξύλου. Συνεπώς, η πυρόλυση κοινών υλικών όπως ξύλο, πλαστικό και ύφασμα είναι πολύ σημαντική σε θέματα πυρασφάλειας και πυρόσβεσης.

Εφαρμογές 

Μια πανάρχαια βιομηχανική χρήση της άνυδρης πυρόλυσης είναι η παραγωγή ξυλοκάρβουνου μέσω της πυρόλυσης του ξύλου. Πιο πρόσφατα, η πυρόλυση έχει χρησιμοποιηθεί για την μαζική μετατροπή ορυκτού κάρβουνου σε κοκ για την μεταλλουργία και ειδικότερα την κατασκευή ατσαλιού.

Σε πολλές βιομηχανικές εφαρμογές η διαδικασία γίνεται κάτω από πίεση και σε θερμοκρασίες πάνω από 430°C. 

Η άνυδρη πυρόλυση μπορεί επίσης να χρησιμοποιηθεί για την παραγωγή υγρών καυσίμων παραπλήσιων με το ντήζελ από στέρεα βιομάζα ή πλαστικό. Η περισσότερο κοινή τεχνική χρησιμοποιεί πολύ μικρούς χρόνους εφαρμογής (<2 δευτερόλεπτα) και υψηλά επίπεδα θέρμανσης σε θερμοκρασίες 350-500 °C και λέγεται γρήγορη ή αστραπιαία πυρόλυση.

Παράγωγα πετρελαίου 

Η πυρόλυση αποτελεί τεχνική μέθοδο που εφαρμόζουν τα διυλιστήρια πετρελαίου για την παραγωγή ελαφρύτερων υδρογονανθράκων του πετρελαίου όπως η βενζίνη, η κηροζίνη κλπ.

Με την τεχνική αυτή των διυλιστηρίων παράγονται πλείστα προϊόντα και ανάλογα αυτών η πυρόλυση διακρίνεται σε «θερμική πυρόλυση» και σε «καταλυτική πυρόλυση».

 Θερμική πυρόλυση είναι η μέθοδος παραγωγής ελαίων (ελαφρών υδρογονανθράκων) στις στήλες απόσταξης των διυλιστηρίων που θερμαίνονται σε υψηλές θερμοκρασίες ενώ
 Καταλυτική πυρόλυση είναι η μέθοδος παραγωγής ελαίων όπως στη θερμική αλλά που όμως στη συνέχεια υφίστανται επεξεργασία από κάποιο καταλύτη.

Ένυδρη πυρόλυση 

Ο όρος πυρόλυση ορισμένες φορές χρησιμοποιείται για να περιγράψει την θερμόλυση παρουσία νερού, για παράδειγμα τον θερμικό αποπολυμερισμό οργανικών απόβλητων σε ελαφρύ ορυκτέλαιο.

Πυρόλυση σε κενό 

Στην πυρόλυση σε κενό, οργανικά υλικά θερμαίνονται σε κενό με τον σκοπό να μειωθεί το σημείο βρασμού και να αποφευχθούν παράπλευρες χημικές αντιδράσεις. Χρησιμοποιείται στην οργανική χημεία ως συνθετικό εργαλείο. Στην αστραπιαία πυρόλυση σε κενό, ο χρόνος παραμονής στην θερμοκρασία εργασίας περιορίζεται στον συντομότερο δυνατό ώστε να περιορισθούν δευτερεύουσες αντιδράσεις.

Εξωτερικοί σύνδεσμοι

Είδη χημικών αντιδράσεων
Βιομηχανικές διεργασίες
Τριγγία

Η Τριγγία είναι ορεινό συγκρότημα της νότιας Πίνδου στο δυτικό τμήμα του Νομού Τρικάλων. Το όνομά της το έχει λάβει από την ομώνυμη υψηλότερη κορυφή της (2.204 μέτρα). Συνδέεται με το γειτονικό της συγκρότημα της Νεράιδας μέσω του αυχένα Γκολέμι (1.700 μ) και με το συγκρότημα Δοκίμι μέσω του αυχένα Ορθή Πέτρα (Κιάτρα Μπροάστα στα βλάχικα, 1.400 μ). Άλλες σημαντικές κορυφές του συγκροτήματος είναι το Δίκορφο ή Μπισερτσάου (2.096 μ), η Μπερετούλα (1.980 μ), ο Πιτσιλούς (1.917 μ.), η Πλαγιά ή Γκιόναλι (1.913 μ), και η Τσατσούλη (1.912 μ).

Η Τριγγία είναι κατάφυτη από μεγάλα δάση ελάτης, ενώ σε χαμηλότερο υψόμετρο κυριαρχούν φυλλοβόλα είδη, όπως η βελανιδιά, ο σφένδαμος και ο ψευτοπλάτανος. Σε υψόμετρο πάνω από τα 1.700 μέτρα υπάρχουν εκτεταμένα αλπικά λειβάδια, όπου γίνεται συστηματική βόσκηση κατά τη θερινή περίοδο. Οι άφθονες πηγές της Τριγγίας τροφοδοτούν μερικούς από τους πρώτους σημαντικούς παραποτάμους του άνω ρου του Αχελώου, του επονομαζόμενου και Ασπροποτάμου. Οι βόρειες και ανατολικές κλιτύες του συγκροτήματος ανήκουν στη λεκάνη απορροής του ποταμού Πηνειού.

Στις πλαγιές της Τριγγίας βρίσκονται τα χωριά Ελάφι (Δήμος Καστανιάς), Κρανιά και Δολιανά (Διευρυμένη Κοινότητα Ασπροποτάμου), Κλεινός, Καλογριανή και Παλαιοχώρι (Δήμος Κλεινοβού). Στη θέση Ανοιξιάτικα σε υψόμετρο 1.450 μέτρων, κοντά στο χωριό Κλεινός, υπάρχει ορειβατικό καταφύγιο χωρητικότητας 35 ατόμων. Στην τοποθεσία αυτή οργανώθηκε το 1999 η 59η Πανελλήνια Ορειβατική Συγκέντρωση της Ελληνικής Ομοσπονδίας Ορειβασίας - Αναρρίχησης. Η περιοχή έχει πλέον καταστεί δημοφιλής ορειβατικός και χιονοδρομικός (ορειβατικό σκι) προορισμός.

Live Camera 
https://www.meteolive.gr/p/triggia.html

Παραπομπές

Βουνά των Τρικάλων
Πίνδος
Αριστερά (πολιτική)

Ο όρος αριστερά στην πολιτική, σήμερα, αναφέρεται κυρίως σε αντιλήψεις και θέσεις που αντιμάχονται την ανισότητα και την ιεραρχία που είναι αποτελέσματα της καπιταλιστικής κοινωνίας.

Ιστορία
Ο όρος "αριστερά", καθώς και ο αντίστοιχος όρος "δεξιά", έχουν τις ρίζες τους στη Γαλλική Επανάσταση (1789–1799), όπου αναφέρονταν στον τρόπο που κάθονταν οι παρατάξεις στη Γενική Συνέλευση (Γαλλ: états généraux): στην αριστερά πλευρά του προέδρου κάθονταν όσοι εναντιώνονταν στη Μοναρχία και υποστήριζαν την επανάσταση, την εγκαθίδρυση δημοκρατίας και ένα κοσμικό καθεστώς, ενώ στη δεξιά πλευρά κάθονταν οι υποστηρικτές του Παλαιού Καθεστώτος. Η χρήση του όρου "Αριστερά" εν γένει ξεκίνησε, όμως, μετά την αποκατάσταση της μοναρχίας το 1815, οπότε και περιέγραφε τους "Ανεξάρτητους".

Ο όρος "Αριστερά" εφαρμόστηκε ιστορικά για να περιγράψει σειρά κινημάτων και ρευμάτων, και συγκεκριμένα: τον Ρεπουμπλικανισμό κατά τη Γαλλική Επανάσταση, τον Σοσιαλισμό, τον Κομμουνισμό, και τον Αναρχισμό. Από το δεύτερο μισό του 20ου αιώνα, ο όρος "Αριστερά" χρησιμοποιείται για να περιγράψει ένα ακόμη μεγαλύτερο φάσμα κινημάτων που περιλαμβάνει το αντιρατσιστικό, το φεμινιστικό, το αντιπολεμικό, και το οικολογικό, ενώ έχει εφαρμοστεί και σε κόμματα όπως το Δημοκρατικό Κόμμα στις ΗΠΑ και το Εργατικό Κόμμα στο Ηνωμένο Βασίλειο.

Η Αριστερά σήμερα
Σήμερα, ο όρος "Αριστερά" διαμορφώνεται ανάμεσα στην Κεντροαριστερά και την αντικαπιταλιστική Αριστερά. Η Κεντροαριστερά έχει ως στόχο της την άμβλυνση ορισμένων μόνο κραυγαλέων ταξικών ανισοτήτων και την εμπέδωση της κοινωνικής ομαλότητας. Η αντικαπιταλιστική Αριστερά αναφέρεται στη ριζοσπαστική εκδοχή της Αριστεράς στην πολιτική. Ο όρος αυτός χρησιμοποιείται για να περιγράψει την Αριστερά που δεν έχει μεταρρυθμιστική (ρεφορμιστική) στρατηγική, αλλά θέλει την ανατροπή του καπιταλιστικού συστήματος. 

Οι οικονομικές θεωρήσεις που περιλαμβάνονται στο φάσμα της "Αριστεράς", αποτελούνται από τον Κέυνς και το Κράτος Πρόνοιας ως και την κοινωνικοποίηση των μέσων παραγωγής, όπως μεγάλα εργοστάσια και τον κεντρικό σχεδιασμό. Η "Αριστερά" υποστήριζε τα εργατικά συνδικάτα κατά τη βιομηχανική επανάσταση του 19ου αιώνα, ενώ τον 20ο αιώνα σχετίστηκε με την κυβερνητική παρεμβατικότητα στην οικονομία. Στον 21ο αιώνα, η Αριστερά κατακρίνει την παγκοσμιοποίηση και τον διεθνή ανταγωνισμό των οικονομιών, καθώς θεωρεί πως επιφέρουν πιέσεις για χαμηλότερες αποδοχές, απορρύθμιση των εργατικών σχέσεων και όξυνση των κοινωνικών ανισοτήτων.

Παραπομπές

Δείτε επίσης

Ακροαριστερά
Αριστερός κομμουνισμός
Κομμουνισμός

 
Πολιτικές θεωρίες
Πολιτική ορολογία
Πολιτικό φάσμα
Συνασπισμός Ριζοσπαστικής Αριστεράς
Νέα Αλικαρνασσός Ηρακλείου

Η Νέα Αλικαρνασσός είναι προάστιο του Ηρακλείου και ιστορική έδρα του Δήμου Ηρακλείου στην Περιφερειακή Ενότητα Ηρακλείου της Κρήτης.

Γεωγραφικά - Γενικά στοιχεία 
Η Νέα Αλικαρνασσός είναι κτισμένη σε υψόμετρο 25 μέτρα, στην ανατολική συνέχεια του Ηρακλείου.  Αποτελεί την έδρα του τέως δήμου Νέας Αλικαρνασσού, που υπήρξε δεύτερος σε πληθυσμό δήμος του νομού Ηρακλείου. Δημιουργήθηκε το 1922 από Έλληνες Μικρασιάτες πρόσφυγες από την Αλικαρνασσό της νοτιοδυτικής Μικράς Ασίας. Για τον λόγο αυτό έδωσαν το όνομα Νέα Αλικαρνασσός στον οικισμό που δημιούργησαν. Στη Νέα Αλικαρνασσό βρίσκεται το Διεθνές αεροδρόμιο Ν. Καζαντζάκης του Ηρακλείου, οι φυλακές του Ηρακλείου, η Σχολή Εφέδρων Αξιωματικών (Στρατόπεδο του Δασκαλογιάννη), η Βιομηχανική Περιοχή Ηρακλείου καθώς και οι αθλητικές εγκαταστάσεις του Κλειστού Αλικαρνασσού και τού γηπέδου της τοπικής ομάδας του Ηροδότου. Το αστικό Κ.Τ.Ε.Λ. Ηρακλείου εκτελεί δρομολόγια προς τη Ν. Αλικαρνασσό. Η Νέα Αλικαρνασσός έχει ρυμοτομία με βάση το Ιπποδάμειο σύστημα και αποτελεί το ανατολικό όριο της πόλης του Ηρακλείου. Ο πρώην Δήμος Νέας Αλικαρνασσού συνενώθηκε με τον Δήμο Ηρακλείου το 2011. Στην πόλη βρίσκονται 5 Δημοτικά Σχολεία, 7 νηπιαγωγεία, Γυμνάσιο και Λύκειο, ΚΕΠ και άλλες υπηρεσίες.

Ιστορικά στοιχεία 
Η Νέα Αλικαρνασσός ιδρύθηκε το 1925 ως κρατικός οικισμός για τη στέγαση των προσφύγων από τη Μικρά Ασία. Παράλληλα, δημιουργήθηκαν και άλλες περιοχές προσφύγων, όπως το Ατσαλένιο, οι Κλαζομενές κ.α. που εντάχθηκαν στο Δήμο Ηρακλείου από την αρχή. Οι τελευταίοι είχαν εγκαταλείψει τις πατρίδες τους το 1914 και το 1922. Η πατρίδα τους ήταν η Αλικαρνασσός της Μικράς Ασίας.

Διοικητικά στοιχεία 
Ως οικισμός αναφέρεται επίσημα το 1926 στο ΦΕΚ 186Α - 07/06/1926 να ορίζεται έδρα της ομώνυμης νεοϊδρυθείσας κοινότητας. Σύμφωνα με το πρόγραμμα Καλλικράτης και το πρόγραμμα Κλεισθένης Ι μαζί με τον Άγιο Ιωάννη αποτελούν  την κοινότητα Νέας Αλικαρνασσού που υπάγεται στη δημοτική ενότητα Νέας Αλικαρνασσού του δήμου Ηρακλείου και σύμφωνα με την απογραφή 2011 έχει 12.925 κατοίκους.

Δείτε Κοινότητα Νέας Αλικαρνασσού

Πηγές
Το Ηράκλειον και ο Νομός του, εκδ. Νομαρχία Ηρακλείου

Παραπομπές

Αλικαρνασσος
Αλικαρνασσος
Δήμος Νέας Αλικαρνασσού
Δήμος Ηρακλείου Κρήτης
Κόκκινα βέλη

Τα Κόκκινα βέλη (αγγλικά: Red Arrows ή Royal Air Force Aerobatic Team) είναι ένα ακροβατικό αεροπορικό σμήνος της Βασιλικής Βρετανικής αεροπορίας (RAF). Δημιουργήθηκε το 1964 από την συγχώνευση πολλών ανεπίσημων ακροβατικών ομάδων της RAF. Το "σήμα κατατεθέν" τους είναι το κόλπο που ονομάζουν Διαμάντι. Έχουν φτάσει να κάνουν επιδείξεις παγκοσμίως σε περισσότερες από πενήντα χώρες ενώ θεωρούνται οι πιο δημοφιλής και επιδέξιοι μαζί με τους Blue Angels.

Πιλότοι 
Από το 1966 και μετά η Red Arrows είναι εννεαμελές πλήρωμα. Ο πιλότος θα πρέπει να έχει συμμετάσχει σε τουλάχιστον ένα κύκλο αποστολών στην πρώτη γραμμή της μάχης με ένα πολεμικό αεροπλάνο, ενός εκ των Tornado, Harrier ή Jaguar, να έχει βαθμολογηθεί με βαθμό άνω του μετρίου και να έχει περισσότερες από 1500 ώρες πτήσεις. Ακόμα και αν πληροί τα κριτήρια αυτά, θα είναι δύσκολο να επιλεγεί κάποιος, καθώς κάθε χρόνο υπάρχουν περίπου σαράντα αιτήσεις. Ο πιλότος μένει στην ομάδα για τρία χρόνια. Η ομάδα δεν έχει αναπληρωματικό πιλότο και αν κάποιος δεν μπορεί να πετάξει, η επίδειξη γίνεται με οκτώ πιλότους.

Επικεφαλής της ομάδας αυτή την σεζόν είναι ο ελληνικής καταγωγής βρεττανός επισμηναγός Ντίκι Πατούνας.

Το αεροπλάνο 
Το αεροπλάνο των επιδείξεων είναι τύπου BAE Hawk.

Χαρακτηριστικά:

 Κινητήρας: 1 Rolls-Royce/Turbomeca Adour turbofan
 ανοιγμα φτερών: 9.39 μ
 μήκος: 11.85 μ
 ύψος: 4.0 μ
 ταχύτητα (σε επιπεδο θαλάσσης): περίπου 1000χλμ/ω
 μέγιστος ύψος: 40,000 πόδια (15.900 μ)
 βαρός (χωρίς φορτίο): 3.630 κιλά
 μέγιστο βάρος: 8.330 κιλά

Επίδειξη 
Τα κόκκινα βέλη ως τώρα έχουν κάνει περίπου 4000 επιδείξεις σε 52 χώρες. Η επίδειξη έχει διάρκεια 22 λεπτά και περιλαμβάνει συνολικά 23 φιγούρες. Οι πιο γνωστές φιγούρες είναι το διαμάντι και η καρδιά που περνάει από μέσα της ένα βέλος.

Στην Ελλάδα ως τώρα έχουν κάνει δύο επιδείξεις και οι δυο στο Φλοίσβο του Π. Φαλήρου. Η πρώτη έγινε στις 6 Σεπτεμβρίου του 2005 και ήταν για τον εορτασμό του προστάτη της Πολεμικής Αεροπορίας Αρχαγγέλου Μιχαήλ, στα πλαίσια της διοργάνωσης Αρχάγγελος 2005, ενώ η δεύτερη έγινε την 1 Ιουνίου του 2006. Στις 23 Μαρτίου 2010, κατά τη διάρκεια επίδειξης λίγο έξω από το αεροδρόμιο Καστελίου, στο Ηράκλειο Κρήτης, ένα από BAE Hawk του ακροβατικού σμήνους συνετρίβη, χωρίς όμως θύματα.

Παραπομπές

Εξωτερικοί σύνδεσμοι

Επίσημη σελίδα
Τζος Χάρτνετ

Ο Τζος Χάρτνετ (Joshua Daniel "Josh" Hartnett, 21 Ιουλίου 1978) είναι Αμερικανός ηθοποιός.

Βιογραφία
Ο Χάρτνετ γεννήθηκε στο Σαν Φρανσίσκο, της Καλιφόρνια στις 21 Ιουλίου 1978. Τον μεγάλωσε ο πατέρας του, Ντάνιελ Χάρτνετ, και η θετή μητέρα του, Μόλυ. Η  μητέρα του γύρισε στη γενέτειρά της στο Σαν Φρανσίσκο μετά το διαζύγιό της από τον πατέρα του. Έχει τρία μικρότερα αδέρφια, την Τζέσικα, τον Τζέικ και τον Τζο. Μεγάλωσε στο Saint Paul της Μινεσότα και πήγε σε Καθολικό σχολείο. Στο γυμνάσιο έπαιξε τον Χακ Φιν στη σχολική θεατρική παράσταση. Στο λύκειο έπαιξε αμερικάνικο ποδόσφαιρο, αλλά τα παράτησε λόγω τραυματισμού στο αριστερό γόνατο. Ξεκίνησε την ενασχόλησή του με την υποκριτική στο Youth Performance Company στη Μινεάπολη.  
Επίσης φοίτησε στο Purchase College, στη Νέα Υόρκη.

Καριέρα
Τον Απρίλιο του 1997, ο Χάρτνετ έπαιξε το ρόλο του Μάικλ Φιτζέραλντ στην Αμερικανική τηλεοπτική σειρά Cracker. Έπαιξε επίσης σε μικρές θεατρικές παραγωγές και τηλεοπτικά διαφημιστικά σποτ, ώσπου τον διάλεξαν για τον ρόλο του γιου της Τζέιμι Λι Κέρτις στην ταινία  Halloween: H20, το 1998.

Από τότε έχει μια σταθερή κινηματογραφική πορεία, με πρωταγωνιστικούς ρόλους σε αρκετές επιτυχημένες ταινίες του Χόλιγουντ, όπως The Faculty, Black Hawk Down (Μαύρο γεράκι, η κατάρριψη), Pearl Harbor, The Virgin Suicides (Αυτόχειρες παρθένοι).

Φιλμογραφία 
 Gunslinger (2011)
 Bunraku (2010)
 I Come With The Rain (Ο Επισκέπτης της Βροχής) (2009)
 August (August - Το Μεγάλο Ρίσκο) (2008)
 30 Days Of Night (30 Μέρες Νύχτα) (2007)
 Resurrecting The Champ (Η Αναβίωση ενός Θρύλου) (2007)
 The Black Dahlia (Η Μαύρη Ντάλια) (2006)
 Lucky Number Slevin (Το Στοίχημα του Σλέβιν) (2006)
 Mozart And The Whale (Ο Μότσαρτ και η Φάλαινα) (2005)
 Sin City (Αμαρτωλή Πόλη) (2005)
 Wicker Park (Χωρίς αναστολές) (2004)
 Hollywood Homicide (Οι μπάτσοι του Χόλιγουντ) (2003) 
 40 Days and 40 Nights (40 μέρες και 40 νύχτες) (2002) 
 The Same (2001) 
 Black Hawk Down (Μαύρο γεράκι, η κατάρριψη) (2001)
 O (2001)
 Pearl Harbor (Περλ Χαρμπορ) (2001) 
 Town & Country (Αιτία διαζυγίου) (2001) 
 Blow Dry (2001)
 Member (2001)
 Here on Earth (2000) 
 The Virgin Suicides (Αυτόχειρες παρθένοι) (1999) 
 The Faculty (Η εισβολή) (1998) 
 Debutante (1998) 
 Halloween H20: 20 Years Later (1998) 
 Cracker'' (τηλεοπτική σειρά) (1997)

Παραπομπές

Εξωτερικοί σύνδεσμοι 

O Τζος Χάρτνετ στο Internet Movie Database
Absolute Josh Hartnett || The Premiere Unofficial Social Network For Josh !
Lucky Number Josh || Your Ultimate Fan Site for Josh Hartnett
Ιστοσελίδα θαυμαστών

Αμερικανοί άνδρες ηθοποιοί θεάτρου
Αμερικανοί άνδρες ηθοποιοί κινηματογράφου
Αμερικανοί άνδρες ηθοποιοί τηλεόρασης
Δήμος Αιγείρας

Ο Δήμος Αιγείρας ήταν δήμος του Νομού Αχαΐας που συστάθηκε με το πρόγραμμα Καποδίστριας από τη συνένωση παλαιότερων κοινοτήτων της περιοχής που αποτέλεσαν στη συνέχεια τα δημοτικά διαμερίσματα του δήμου. Λειτούργησε την περίοδο 1997-2010, οπότε και καταργήθηκε με την εφαρμογή του προγράμματος Καλλικράτης και εντάχθηκε ως Δημοτική Ενότητα στο νεοπαγή Δήμο Αιγιαλείας. Στην απογραφή του 2001 είχε (μόνιμο) πληθυσμό 3.107 κατοίκους.

Έδρα του δήμου ήταν η Αιγείρα.

Δημοτικά διαμερίσματα
Στον καποδιστριακό δήμο περιλαμβάνονταν τα παρακάτω δημοτικά διαμερίσματα και οικισμοί:
 Δ.δ. Αιγείρας -- η Αιγείρα [ 1.494 ]
 Δ.δ. Αιγών [ 365 ]
 αι Αιγαί [ 62 ]
 ο Αλμυρός [ 24 ]
 ο Λαμπινός [ 279 ]
 Δ.δ. Αμπελοκήπων [ 320 ]
 οι Αμπελόκηποι [ 245 ]
 τα Παλιοκάτωνα [ 35 ]
 τα Πιμπαίικα [ 40 ]
 Δ.δ. Βελάς -- η Βελά [ 42 ]
 Δ.δ. Εξοχής -- η Εξοχή [ 92 ]
 Δ.δ. Μοναστηρίου -- το Μοναστήριον [ 250 ]
 Δ.δ. Οάσεως -- η Όασις [ 67 ]
 Δ.δ. Περιθωρίου -- το Περιθώριον [ 132 ]
 Δ.δ. Σελιάνας -- η Σελιάνα [ 81 ]
 Δ.δ. Σινεβρού -- το Σινεβρόν [ 59 ]
 Δ.δ. Χρυσανθίου [ 205 ]
 το Χρυσάνθιον [ 186 ]
 η Κασάνεβα [ 19 ]

Διατελέσαντες δήμαρχοι
 Δημήτριος Μυλωνάς: 1998-2010

Παραπομπές και υποσημειώσεις

Πηγές
 Ε.Σ.Υ.Ε. - Μόνιμος Πληθυσμός της Ελλάδος. Απογραφή 2001, Αθήνα 2004. ISBN 960-86704-8-9.

Βιβλιογραφία
 Θεόδωρος Η. Λουλούδης, Αχαΐα. Οικισμοί, οικιστές, αυτοδιοίκηση, Νομαρχιακή Επιχείρηση Πολιτιστικής Ανάπτυξης Ν.Α. Αχαΐας, Πάτρα 2010.

Εξωτερικοί σύνδεσμοι
 Ε.Ε.Τ.Α.Α. - Διοικητικές μεταβολές Δήμου Αιγείρας (1997-2010). eetaa.gr. Ανακτήθηκε: 21/11/2017.
 Ε.Ε.Τ.Α.Α. - Διοικητικές μεταβολές Δήμου Αιγείρας (1835-1912). eetaa.gr. Ανακτήθηκε: 21/11/2017.
 Τουριστικός οδηγός Νομού Αχαΐας - Δήμος Αιγείρας. nea.gr. Ανακτήθηκε από το αρχειοθετημένο πρωτότυπο: 04/09/2016.
 aigeira.com Ενημερωτική πύλη της Ανατολικής Αιγιάλειας
 aigeira.gr
 Ιστορία των χωριών του Δήμου Αιγείρας, ιστολόγιο
 Συνοπτική επισκόπηση (απολογισμός) τής 83άχρονης διοικητικής πορείας τής Αιγείρας, ιστολόγιο
 Δημοτική Φιλαρμονική Αιγείρας «Ιωάννης Κοκονέτσης», ιστολόγιο
 Α.Ο. Παναιγειρατικός, ιστολόγιο

Δήμοι του νομού Αχαΐας

Δ
Κάσσελ (διοικητική περιφέρεια)

Η διοικητική περιφέρεια Κάσσελ (γερμ. Regierungsbezirk Kassel) είναι μια από τις τρεις διοικητικές περιφέρειες του γερμανικού ομοσπονδιακού κρατιδίου της Έσσης και βρίσκεται στο βόρειο μέρος του κρατιδίου. Η πόλη του Κάσσελ αποτελεί την μοναδική ανεξάρτητη αστική περιφέρεια (Kreisfreie Stadt) που βρίσκεται στην έκτασή της. Έχει 1.244.900 κατοίκους (31 Δεκεμβρίου 2006) και έκταση 8.288,92 χμ². Πρόκειται για την μεγαλύτερη σε έκταση διοικητική περιφέρεια της Έσσης.

Γειτονικές περιφέρειες και κρατίδια 
Η διοικητική περιφέρεια Κάσσελ συνορεύει στο βορρά με την Κάτω Σαξονία και ανατολικά με την Θουριγγία. Στο νότο έχει σύνορα με την περιφέρεια Ντάρμστατ, νοτιοδυτικά με την περιφέρεια Γκίσεν και στη δύση με το κρατίδιο της Βόρειας Ρηνανίας-Βεστφαλίας.

Διοικητική διαίρεση 
Στα πλαίσια περιφερειακής αναδιοργάνωσης κατά την δεκαετία του 1970 η μέχρι τότε ανεξάρτητες αστικές περιφέρειες Φούλντα και Μάρμπουργκ ενσωματώθηκαν σε επαρχίες. 
Από τις 1 Ιανουαρίου 1981 η διοικητική περιφέρεια Ντάρμστατ διαιρείται σε έξι επαρχίες (Landkreise). Πέραν αυτών υπάρχει μια μονάχα ανεξάρτητη αστική περιφέρεια (Kreisfreie Stadt), ανεξάρτητη δηλαδή των επαρχιών.

Παραπομπές

Εξωτερικοί σύνδεσμοι 

 Επίσημη ιστοσελίδα 

Κάσελ
Φρέντερικ Μπάλανταϊν

Ο Σερ Φρέντερικ Μπάλ(λ)ανταϊν (Sir Frederick Nathaniel Ballantyne, 1936-2020), ήταν ιατρός καρδιολόγος και ο Γενικός Κυβερνήτης του Αγίου Βικεντίου και των Γρεναδίνων από τις 2 Σεπτεμβρίου 2002 ως τις 31 Ιουλίου 2019. Βάσει του αξιώματος αποτελεί αντιπρόσωπο της Βασίλισσας και συνεργάζεται με τον Πρωθυπουργό και τα λοιπά μέλη της κυβέρνησης.

Βιογραφία 
Γεννήθηκε στις 5 Ιουλίου του 1936 και ήταν το μοναδικό παιδί της οικογένειάς του.  

Σπούδασε Χημεία στο Πανεπιστήμιο Χάουαρντ (της Ουάσιγκτον, D.C.), και στη συνέχεια φοίτησε στο Κρατικό Ιατρικό Πανεπιστήμιο της Νέας Υόρκης (στις Συρακούσες).
Μετά την αποφοίτησή του εργάστηκε στο Γενικό Νοσοκομείο του Μόντρεαλ και στο Ρότσεστερ της Νέας Υόρκης.

Τιμήθηκε με το Τάγμα του Αγίου Μιχαήλ και του Αγίου Γεωργίου (GCMG). Τον Νοέμβριο του 2002 χρίστηκε Ιππότης (Σερ) από τη Βασίλισσα Ελισάβετ Β΄.

Τον Ιούνιο του 2009 στον Μπάλανταϊν απονεμήθηκε διδακτορικός τίτλος (D.Sc.) από το Πανεπιστήμιο των Δυτικών Ινδιών (UWI), ως μία από τις 16 προσωπικότητες της περιοχής με διακρίσεις στον τομέα τους.

Ο Μπάλλανταϊν αντικατέστησε τη Μόνικα Ντέικον, η οποία είχε οριστεί προσωρινά στο αξίωμα του Γενικού Κυβερνήτη όταν απεβίωσε ο Τσαρλς Άντρομπας.

Απεβίωσε σε ηλικία 83 ετών στις 23 Ιανουαρίου 2020.

Εξωτερικοί σύνδεσμοι 

Περισσότερα στοιχεία

Παραπομπές 

Μπαλανταιν
Δημήτριος Κωτσάκης

Ο Δημήτριος Κωτσάκης (Φιλιατρά Μεσσηνίας, 1909 – Αθήνα, 9 Μαΐου 1986) ήταν Έλληνας αστρονόμος και συγγραφέας.

Σπούδασε Μαθηματικά στο Πανεπιστήμιο Αθηνών, από όπου και πήρε το διδακτορικό του. Διετέλεσε καθηγητής στη Σχολή Ικάρων, τη Σχολή Ευελπίδων, το Πανεπιστήμιο Αθηνών και το Εθνικό Μετσόβιο Πολυτεχνείο, καθώς και διευθυντής στο Ευγενίδειο Ίδρυμα. Υπήρξε ο πρωτεργάτης για την ίδρυση του «Κοργιαλένειου Αστρονομικού Σταθμού Κρυονερίου» (γνωστού και ως «Αστεροσκοπείο Κρυονερίου») στην ορεινή Κορινθία, με το μεγαλύτερο τότε (1975) τηλεσκόπιο στην Ελλάδα (κατοπτρικό 1,22 m).

Συνέγραψε τόσο πανεπιστημιακά συγγράμματα, όσο και πολυάριθμα μικρά εκλαϊκευτικά βιβλία. Μερικά από τα έργα του είναι:
 «Κοσμογραφία» (μαζί με τον Κωνσταντίνο Χασάπη), το διδακτικό βιβλίο Αστρονομίας της Β΄ Λυκείου επί 15 και πλέον χρόνια
 «Κοσμολογία - Η δομή και εξέλιξη του Σύμπαντος» (1982) (μαζί με τον Γεώργιο Κοντόπουλο)
 «Νέοι ορίζοντες στην Αστρονομία»
 «Συγκρότησις του Σύμπαντος»
 «Ηλιακό Σύστημα»
 «Αστέρες»
 «Η αρχή της αιτιότητος και η ελευθερία της βουλήσεως»
 «Το Σύμπαν, η ζωή και ο άνθρωπος»
 «Η προέλευσις της ζωής και η Επιστήμη»
 «Είμαστε μόνοι στο Διάστημα;»
 «Το άστρον της Βηθλεέμ και η Επιστήμη»
 «Διδάσκαλοι του Γένους και Αστρονομία (1453-1821)»
 «Αστρονομία και Αστρολογία στο Βυζάντιο»
 «Η εξαήμερος κατά τον Μ. Βασίλειο και την Επιστήμη»

Πηγές 
 Κωνσταντίνος Δ. Μαυρομμάτης: Λεξικό Αστρονομίας (2η έκδ.), έκδοση Εταιρείας Αστρονoμίας και Διαστήματος, Βόλος 2006, ISBN 960-88536-2-1

Έλληνες αστρονόμοι
Μέλη Εθνικού Μετσόβιου Πολυτεχνείου
Εξορία

Εξορία ονομάζεται η απομάκρυνση, εν είδει ποινής, κάποιου από την περιοχή ή το κράτος στο οποίο μένει, χωρίς να επιτρέπεται να επιστρέψει, η ζωή έξω από τα όρια της πατρίδας. 

Η πρακτική της εξορίας εφαρμόζεται από παλαιοτάτων χρόνων μέχρι και σήμερα σε περιπτώσεις όπου δεν είναι επιθυμητές άλλες, πιο δραστικές (φυλάκιση) ή εγκληματικές (δολοφονία) λύσεις απομάκρυνσης των ανθρώπων από ορισμένο μέρος. Για παράδειγμα, η εξορία προτιμάται σε περιπτώσεις επιφανών προσώπων, όπου η φυλάκιση δεν είναι επιθυμητή ή θεωρείται ότι δε θα γίνει αποδεκτή από το κοινό αίσθημα. Αντίστοιχα, σε περιπτώσεις επιθυμητής απομάκρυνσης μεγάλου αριθμού ατόμων, όπου η φυλάκιση είναι αντιοικονομική, έχει επίσης χρησιμοποιηθεί η εξορία / εκτοπισμός ως αποδεκτή λύση. 

Στην αρχαία Αθήνα πολίτες με υπερβολικά μεγάλη επιρροή εξορίζονταν μετά από ψηφοφορία, η οποία ονομαζόταν εξοστρακισμός. Ο χρόνος για τον οποίο κρατούσε η εξορία τους ήταν 10 έτη.

Στις περισσότερες περιπτώσεις, η εξορία γίνεται χωρίς τη θέληση του εξοριζόμενου. Όταν η εξορία είναι ενσυνείδητη απόφαση ενός ανθρώπου, λέγεται ότι αυτός είναι αυτοεξόριστος. Φωτεινό παράδειγμα αυτοεξόριστου ήταν ο Σόλων ο οποίος μετά τη θεσμοθέτηση των νόμων του, έφυγε από την Αθήνα, για να μην του ζητήσουν οι Αθηναίοι να τους αλλάξει.

Σε αρκετές περιπτώσεις η εξορία ταυτίζεται με κακουχίες και ταλαιπωρία, αλλά σε άλλες περιπτώσεις, η εξορία μπορεί να είναι ζωή με πολύ καλές συνθήκες, αν και μακριά από την πατρίδα του εξορισμένου.

Παραδείγματα από τη σύγχρονη Ελληνική ιστορία 

Κατά τη δικτατορία του Μεταξά πολλοί διαφωνούντες πολιτικοί εκτοπίστηκαν σε απομακρυσμένα μέρη της Ελλάδας (Π. Κανελλόπουλος, Γ. Παπανδρέου, Ν. Ζαχαριάδης και πολλοί άλλοι κομμουνιστές κ.ά.)

Μετά τη λήξη του εμφυλίου πολέμου στην Ελλάδα εφαρμόστηκε συστηματικά η μέθοδος της εξορίας των θεωρουμένων ως επικίνδυνων για τη δημόσια ασφάλεια πολιτών με κομμουνιστική ή φιλοκομμουνιστική δράση και των αντιρρησιών συνείδησης. Γνωστότεροι τόποι εξορίας ήταν η Μακρόνησος, η Ικαρία, ο Άγιος Ευστράτιος (Άη Στράτης), η Γαύδος.

Κατά την επταετία, η κυβέρνηση της δικτατορίας είχε ως συνήθη πρακτική τον εκτοπισμό των αντικαθεστωτικών, σε άγονα νησιά και μακρινές περιοχές, ώστε να μην έχουν τη δυνατότητα να προκαλέσουν ανατροπή του καθεστώτος.

Γνωστοί τόποι εξορίας 
 Επταετία 1967-1974: Γυάρος, Μακρόνησος, Λέρος
 Μακάριος Κύπρου 1956-1957: Σεϋχέλλες
 Κωνσταντίνος Καραμανλής 1963-1974: Παρίσι (Γαλλία) (αυτοεξόριστος)
 Ναπολέων: Έλβα 1814, Νήσος Αγίας Ελένης 1815-1821

Δείτε επίσης 
Οστρακισμός

Ποινές
Μετανάστευση
Φραγκούλης Φραγκούλης

Ο Φραγκούλης Φραγκούλης (Σκύρος, 1916 - Αθήνα, 16 Αυγούστου 1994) ήταν Έλληνας ηθοποιός. Γεννήθηκε στη Σκύρο. Σπούδασε στη Δραματική Σχολή του Ωδείου Αθηνών, με δάσκαλο τον Αιμίλιο Βεάκη. Πρωτοεμφανίστηκε στο θέατρο το 1940 στο "Θέατρο Κοτοπούλη" με το έργο "Προανάκριση". Το 1970 εγκατέλειψε τη σκηνή. Τελευταία του δουλειά ήταν η τηλεοπτική σειρά "Η σοφίτα", στην οποία έπαιζε με τον Νίκο Παπαχρήστο και το Γιώργο Καβάγια (Ξενοφών). Πέθανε στην Αθήνα.

Φιλμογραφία

Κινηματογράφος 
Ο άνθρωπος με το γαρίφαλο (1980) ..... Συνταγματάρχης πεζικού, πρόεδρος  έκτακτου στρατοδικείου 
Κραυγές στον άνεμο  (1976) 
Ο τρομοκράτης (1975) 
Έγκλημα στο Καβούρι (1974) 
Τον αράπη κι' αν τον πλένεις το σαπούνι σου χαλάς (1973)....κύριος Μοχάμεντ
Μικρός Ήρωας (1973) ΤV σειράΈρωτας και προδοσία (1972)Η προεδρίνα (1972)
Ναι μεν, αλλά ... (1972) 
Ο άγνωστος εκείνης της νύχτας (1972)
Ένας ξένοιστός παλαβιάρης (1971)
Μια βοσκοπούλα αγάπησα (1971)
Αεροσυνοδός (1971)
Αυτοί που ξέχασαν τον όρκο τους (1971)
Μια γυναίκα, μια αγάπη, μια ζωή! (1971)
Καλάβρυτα 1821 (1970)
Ο δωσίλογος (1970) .... αστυνομικόςΈνα ασύλληπτο κορόιδο (1969)
Η λεωφόρος της προδοσίας (1969) .... αξιωματικόςΠοιος Θανάσης (1968) .... ΜαγαζάτοραςΤρελλός παλαβός και Βέγγος (1968)
Αυτή που δε λίγισε (1968)
Όνειρο απατηλό (1968)
Αφροδίτη το κορίτσι που πόνεσε (1968)
Αθήνα, η κλοπή της οδού σταδίου (1968)Ταπεινός και καταφρονεμένος (1968)Δόκτωρ Ζι-Βέγγος (1968) .... Βαγγέλης, γκαρσόνι στο καφέ και φίλος του ΘανασηΚάτι κουρασμένα παληκάρια (1967) .... Αλεξόπουλος , φιλος του Κωνστανταρα Μανωλάκης ο τεντιμπόης (1967) 
Άδικη κατάρα (1967)  Τρελός, παλαβός και Βέγγος (1967) Ο Μελέτης στην Άμεσο Δράση (1966) Ο εμίρης και ο κακομοίρης (1964) 
Η υπέροχη οπτασία (1962) 
Ήρθες αργά (1961) 
Μαλάμω (1960) 
Ένα νερό κυρά Βαγγελιώ (1959) 
Αγιούπα (1957) 
Το κορίτσι της γειτονιάς Διαγωγή... μηδέν! (1949)Καταδρομή (1946)

Πηγές 
 Έλληνες - Ελληνίδες ηθοποιοί
 90lepta
 Θόδωρος Έξαρχος, ‘Έλληνες Ηθοποιοί‘

 Τηλεόραση Η σοφίτα (1990).... ΔημοσθένηςΟ Χριστός ξανασταυρώνεται (1975) TV σειρά.... Χριστοφής

 Θεατρικές παραστάσεις 
 Αρσενικό και παλιά δαντέλα (1981)
 Δατς ολ (1988)Τα τέσσερα πόδια του τραπεζιού'' (1989)

Περισσότερες πληροφορίες για κάθε παράσταση εμφανίζονται ενεργοποιώντας τον σύνδεσμο που υπάρχει στο όνομα της κάθε παράστασης

Πηγές 
Αναλυτική φιλμογραφία του ηθοποιού στη retroDB.

Έλληνες άνδρες ηθοποιοί κινηματογράφου
Έλληνες άνδρες ηθοποιοί θεάτρου
Απόφοιτοι του Ωδείου Αθηνών
Ιλαροτραγωδία

Ιλαροτραγωδία ονομάζεται το θεατρικό είδος της τραγωδίας της οποίας η υπόθεση εκτυλίσσεται από τραγική σε κωμική. Κατ΄ επέκταση χαρακτηρίζεται ως έκφραση κάθε θλιβερής κατάστασης που έχει κωμική έκβαση.

Πρώτος που επινόησε και έγραψε ιλαροτραγωδίες φέρεται ο καταγόμενος από τις Συρακούσες, αλλά που διέπρεψε στο Τάραντα ο Ρίνθων (γιος κεραμέα). Σημαντικά έργα του αναφέρονται: Ο Αμφιτρίων, Ηρακλής, Ιφιγένεια, Ορέστης και Τήλεφος. Οι ιλαροτραγωδίες του Ρίνθωνα διακωμωδούσαν θεούς ήρωες κυβερνήτες, ενώ τα τραγικά πρόσωπα των δραματικών υποθέσεων παριστάνονταν με κωμικές όψεις και σημείωσαν μεγάλες επιτυχίες. Όλες έχουν χαθεί.

Άλλοι ποιητές που ασχολήθηκαν με το είδος αυτής της θεατρικής ποίησης είναι οι: Σκύρας ο Ταραντίνος, Βλαίσος εκ Καπρίοις (της Καμπανίας) που συνέγραψε Σπουδαιογέλοια εκ των οποίων έχουν διασωθεί μόνο δύο επιγραφές, ο Μεσοτρίβας, ο Σατούρνος κ.ά.

Θεωρία θεάτρου
Εκφράσεις
Λογοτεχνικά είδη
Είδη της κωμωδίας
Φρικηπαίδεια

Η Φρικηπαίδεια (γνωστή ως Uncyclopedia διεθνώς, γνωστή στα ελληνικά και με τις ονομασίες Ανεγκυκλοπαίδεια ή Φρικιπαίδεια) είναι ένας ιστότοπος βασισμένος στο λογισμικό wiki. Αποτελεί παρωδία της Βικιπαίδειας, με την έννοια ότι ο καθένας μπορεί να διαβάσει και να γράψει άρθρα για κάθε θέμα, όπως και στη Βικιπαίδεια. Ωστόσο, τα άρθρα αυτά δεν περιέχουν εγκυκλοπαιδική γνώση, αντιθέτως σατιρίζουν το θέμα τους προσφέροντας ανακριβείς πληροφορίες, με λογοπαίγνια, περιγραφή παράλογων καταστάσεων κ.τ.λ.

Η Uncyclopedia αποτελείται από ένα κύκλο «αδελφικών» εγχειρημάτων σε περισσότερες από 75 γλώσσες, με μεγαλύτερο αντιπρόσωπο την αγγλική Uncyclopedia. Η Φρικηπαίδεια διατίθεται κάτω από την άδεια Creative Commons by-nc-sa ενώ οι περισσότεροι συγγενείς ιστότοποι χρησιμοποιούν την άδεια GFDL.

Ιστορία 
Η αγγλική Uncyclopedia ιδρύθηκε τον Ιανουάριο 2005 από τον Τζόναθαν Χουάνγκ, αφού πολλοί χρήστες της αγγλικής Βικιπαίδειας δήλωσαν την επιθυμία τους για βίκι παρωδία της Βικιπαίδειας. Σύντομα η Uncyclopedia αναπτύχθηκε σε τέτοιο βαθμό που ο Χουάνγκ αποφάσισε το Μάιο 2005 ο ιστοχώρος να φιλοξενηθεί στην Wikia.

Ο ελληνικός ιστότοπος ιδρύθηκε στις 29 Φεβρουαρίου 2006 υπό την ονομασία Ανεγκυκλοπαίδεια, από μερικούς χρήστες της Βικιπαίδειας με πρόταση του χρήστη Dada. Στις 20 Σεπτεμβρίου του 2006 κατόπιν ψηφοφοριών και αίτηση στο wikia επί του αποτελέσματός τους, η Ανεγκυκλοπαίδεια μετονομάστηκε σε Φρικηπαίδεια. Αυτή τη στιγμή διαθέτει περισσότερα από 3.000 άρθρα και 2.083 εγγεγραμμένους χρήστες.

Η αγγλική Ανεγκυκλοπαίδεια (αγγλικά: Uncyclopedia) φιλοξενούταν στο Fandom (υποσελίδα της Wikia) και είχε σχεδιαστεί η διαγραφή της σελίδας λόγω ανησυχιών από το προσωπικό του Fandom για προσβλητικό περιεχόμενο και έκλεισε στις 14 Μαΐου 2019. Ως αποτέλεσμα, όλες οι εκδόσεις της Ανεγκυκλοπαίδειας (συμπεριλαμβανομένης της ελληνόγλωσσης Φρικηπαίδειας), μετακινήθηκαν σε ανεξάρτητες σελίδες από την κοινότητα.

Εξωτερικοί σύνδεσμοι 
Αγγλική Uncyclopedia
Αρχική σελίδα της ελληνικής Φρικηπαίδειας
Άρθρο της Φρικηπαίδειας για την Βικιπαίδεια
Η σελίδα της Φρικηπαίδειας για τον εαυτό της

Παραπομπές 

Διαδικτυακά φαινόμενα
Λομονόσοφ (πόλη)

Το Λομονόσοφ (ρωσ. Ломоно́сов, παλαιότερα Οράνιενμπάουμ ρωσ. Ораниенба́ум) είναι πόλη της βορειοδυτικής Ρωσίας, στις νότιες ακτές του Φινλανδικού Κόλπου (Βαλτική Θάλασσα). Υπάγεται στην Περιφέρεια Λένινγκραντ και απέχει 35 χμ από το κέντρο της Αγίας Πετρούπολης.

Ιστορία 
Η ιστορία της πόλης ξεκινά το 1707 - τέσσερα χρόνια αφότου ο Μέγας Πέτρος θεμελίωσε την Αγ. Πετρούπολη. Στα πλαίσια του σχεδιασμού του να μετατρέψει την Αγ. Πετρούπολη σε πρωτεύουσα της Ρωσίας, διορίζει κυβερνήτη της ευρύτερης περιοχής τον αδελφικό του φίλο Αλέξανδρο Μένσικοφ. Ο τίτλος συνοδεύεται από την εκχώρηση γης, ώστε ο Μένσικοφ να έχει δικά του κτήματα και να κτίσει το παλάτι του.

Το παλάτι θεμελιώθηκε το 1710 και ολοκληρώθηκε 17 χρόνια αργότερα από ιταλούς αρχιτέκτονες. Πρόκειται για ένα σύμπλεγμα κατοικιών, ναών και βοηθητικών κτηρίων. Το σύμπλεγμα πήρε την ονομασία Οράνιεν-μπάουμ (Oranienbaum), από τη γερμανική λέξη για την πορτοκαλιά, λόγω της συνήθειας των ευγενών να διακοσμούν τις ταράτσες των επαύλεών τους με πορτοκαλιές φυτεμένες σε μαρμάρινες γλάστρες. Ταυτόχρονα με την ανέγερση των κτηρίων δημιουργήθηκε ο Κάτω Κήπος, διακοσμημένος με συντριβάνια και γλυπτά, ο οποίος επίσης περιείχε ειδικό θερμοκήπιο για την καλλιέργεια εξωτικών φυτών.

Μετά το θάνατο της Αικατερίνης Α', χήρας και διαδόχου του Πέτρου, ο Μένσικοφ έπεσε σε δυσμένεια και πέθανε στην εξορία. Το 1743, το παλάτι γίνεται θερινή κατοικία για το Μέγα Δούκα Πέτρο Φιοντόροβιτς (μετέπειτα τσάρο Πέτρο Γ'). Ο Πέτρος προσέλαβε τον ιταλό αρχιτέκτονα Ραστρέλι που το ανακαίνισε, το εμπλούτισε με νέα αρχιτεκτονικά και διακοσμητικά στοιχεία, και προσέθεσε τους Άνω Κήπους και το Φρούριο Πέτρ-στάντ στην όχθη του ποταμού Κάροστ. Την ίδια περίοδο, σε ένα μικρό χωριό κοντά στο Οράνιεν-μπάουμ αναπτύσσεται η επεξεργασία του γυαλιού από το χημικό επιστήμονα και βιομήχανο Μιχαήλ Λομονόσοφ.

Το 1762 η Μεγάλη Αικατερίνη διέταξε την ανέγερση στην περιοχή της εξοχικής της κατοικίας. Για το λόγο αυτό, ο Ραστρέλι ανέγειρε πλήθος νέων κτηρίων με κυριότερο το Κινεζικό Παλάτι, μια μίξη μπαρόκ, κλασικιστικών και κινεζικών στοιχείων.

Έκτοτε το Οράνιενμπάουμ αναπτύχθηκε σε πόλη - θέρετρο των αριστοκρατών της Αγίας Πετρούπολης έως την Οκτωβριανή Επανάσταση του 1917, η οποία ανακήρυξε τα παλάτια και τους κήπους των ευγενών ως δημόσια περιουσία. Το 1948 μετονομάσθηκε σε Λομονόσοφ, προς τιμήν του πρωτοπόρου χημικού.

Το Λομονόσοφ σήμερα 
Στην απογραφή του 2002, το Λομονόσοφ είχε 37.766 κατοίκους και (μαζί με το γειτονικό Πέτερχοφ) θεωρείται ως το άκρο της Αγ. Πετρούπολης προς δυσμάς. Λόγω του αρχιτεκτονικού και φυσικού του κάλλους, η UNESCO το έχει χαρακτηρίσει Παγκόσμια Πολιτιστική Κληρονομιά.

Σήμερα το Λομονόσοφ αποτελεί πόλο έλξης χιλιάδων τουριστών, αφ' ενός λόγω της μικρής του απόστασης από την Αγ. Πετρούπολη, αφ' ετέρου γιατί το Οράνιεν-μπάουμ είναι το μόνο περιφερειακό παλάτι που γλίτωσε από τους Γερμανούς κατά την Πολιορκία του Λένινγκραντ και διατηρείται άθικτο.

Όμπλαστ του Λένινγκραντ
Ευρωπαϊκές πόλεις της Ρωσίας
Ελισάβετ Κωνσταντινίδου

Η Ελισάβετ Κωνσταντινίδου (Αθήνα, 10 Μαρτίου 1959) είναι Ελληνίδα ηθοποιός της τηλεόρασης, του θεάτρου και του κινηματογράφου.

Βιογραφία 
Έχει εμφανιστεί σε πολλές θεατρικές παραστάσεις από νεαρή ηλικία. Το 2005 έλαβε μέρος στη θεατρική παράσταση "Μύγα Τσε Τσε". Το 2006 συμμετείχε στην θεατρική παράσταση TRANSIT σε σκηνοθεσία Θοδωρή Αθερίδη. Το 2009, πρωταγωνιστεί στην παράσταση "Τρομεροί γονείς" με την Χριστίνα Αλεξανιάν και άλλους ηθοποιούς.

Έγινε γνωστή με την συμμετοχή της στην τηλεοπτική σειρά "Για πάντα φίλες". Έχει επίσης μικρούς ρόλους σε σειρές όπως "Οι γυναίκες της ζωή της" (2001) "Ο πειρασμός" (1995), "Δύο Ξένοι" (1997), "Τζιβαέρι" (1997), "Οι Μεν και οι Δεν" (1993), "Κωνσταντίνου και Ελένης" (1998), "Αν μ' αγαπάς" (2006).

Το 2005 εμφανίστηκε σε τέσσερις τηλεοπτικές σειρές του Mega: "Επτά Θανάσιμες Πεθερές", "Safe Sex TV Stories", "Οι μάγισσες της Σμύρνης", και στη σειρά "Βέτα Queen" του Alpha. Παράλληλα τις σεζόν 2005 - 2007 έπαιξε στη σειρά Στο Παρά πέντε όπου είχε έναν από τους πρωταγωνιστικούς ρόλους και συγκεκριμένα αυτόν της Ζουμπουλίας Αμπατζίδου. Ένας ρόλος που την έκανε ευρέως γνωστή,την καθιέρωσε και αγαπήθηκε από το κοινό. Έπαιξε επίσης στις σειρές "Το κλειδί" και "Αριστοτέλης ο Άριστος", στην οποία υποδύθηκε τη μητέρα του Γιάννη Μπέζου. Το Φεβρουάριο του 2010 εμφανίστηκε στη σειρά του ΑΝΤ1,"Ο Πόλεμος των Άστρων". Στην τηλεοπτική σεζόν 2010-2011 πρωταγωνίστησε στην κυπριακή σειρά "Αλλού ξημερωμένοι" (2010 - 2011) του Sigma TV. Στην σεζόν 2011-2012 πρωταγωνίστησε στην Κυπριακή σειρά "Άσπρα μπαλόνια" του Sigma. Το 2012 συμμετείχε στην τηλεοπτική σειρά του ΑΝΤ1 "Το Αμάρτημα της Μητρός Μου". Βασικο ρόλο είχε και στην ελληνοκυπριακή σειρά του Alpha "Παραμύθι Αλλιώς". Επίσης είχε κάνει και guest εμφάνιση στην σειρά του AΝΤ1 "Κάτι Χωρισμένα Παλικάρια" και στη σειρά ''Μην αρχίζεις την μουρμούρα'' του τηλεοπτικού καναλιού Alpha, ως μητέρα του Μπάμπη, είχε κάνει πολλές guest εμφανίσεις. Τη σεζόν 2019-2020 έπαιξε πρωταγωνιστικό ρόλο στην κωμική σειρά "Κρατάς μυστικό;" του Alpha. Τη σεζόν 2021-2022 συμμετέχει με πρωταγωνιστικό ρόλο στην κωμική τηλεοπτική σειρά του Mega "Συμπέθεροι απ' τα Τίρανα" ως την Πένυ Νταλαούρα.

Τον Σεπτέμβριο του 2021 συγκέντρωσε αρνητική κριτική και σωρεία αντιδράσεων καθώς εκφράστηκε σε τηλεοπτική εκπομπή για την υπόθεση του Πέτρου Φιλιππίδη (Υποθέσεις σεξουαλικών κακοποιήσεων στην Ελλάδα 2021) αναφέροντας πως Οι ηθοποιοί είναι και αυτοί άνθρωποι με αδυναμίες, πάντα ήταν έτσι. [… ] Πόσο αθώοι είμαστε όλοι μας; Εμείς δεν έχουμε κάνει τίποτα;. Πληθώρα συναδέλφων και πολιτών καταδίκασε τις δηλώσεις της.

Θεατρογραφία

Φιλμογραφία

Τηλεόραση

Κινηματογράφος

Προσωπική ζωή 
Έχει μια κόρη από το γάμο της με τον επίσης ηθοποιό Ταξιάρχη Χάνο, που κράτησε 10 χρόνια, η οποία συμμετείχε στην τηλεοπτική σειρά «Οι Μάγισσες της Σμύρνης» στο ρόλο της Κατίνας σε παιδική ηλικία.

Παραπομπές

Πηγές 
 Έλληνες - Ελληνίδες ηθοποιοί
 Θόδωρος Έξαρχος: "Έλληνες ηθοποιοί - Αναζητώντας τις ρίζες", Βραβείο Ακαδημίας Αθηνών
 www. 90lepta.com
 www.retrodb.gr

Ελληνίδες ηθοποιοί κινηματογράφου
Ελληνίδες ηθοποιοί θεάτρου
Ελληνίδες ηθοποιοί τηλεόρασης
Έλληνες κωμικοί
Νησιά του βορειοανατολικού Αιγαίου

Τα νησιά του Βορειοανατολικού Αιγαίου είναι ένα σύνολο νησιών η πλειοψηφία των οποίων απαρτίζει την Περιφέρεια Βορείου Αιγαίου, με εξαίρεση τη Σαμοθράκη που ανήκει διοικητικά στην Περιφέρεια Ανατολικής Μακεδονίας και Θράκης και την Ίμβρο και την Τένεδο που ανήκουν στην Τουρκία. Τα νησιά κατά σειρά μεγέθους είναι:

Από αυτά, η Λέσβος, η Χίος και Σάμος είναι νομαρχίες. Η Σάμος, η Ικαρία, οι Φούρνοι και η Θύμαινα υπάγονται στο Νομό Σάμου, η Χίος, τα Ψαρά και οι Οινούσσες στο Νομό Χίου και η Λέσβος, η Λήμνος και ο Άγιος Ευστράτιος στο Νομό Λέσβου.

Γεωγραφία - Γεωμορφολογία 
Τα νησιά του ΒΑ Αιγαίου συνορεύουν με τις Κυκλάδες και τα Δωδεκάνησα στα νότια, με τη Χαλκιδική και την Θράκη στα βόρεια. Ανατολικά συνορεύουν με την Τουρκία και συγκεκριμένα με την ιστορική περιοχή της Μικράς Ασίας. Ιδιαίτερα, η Λέσβος συνορεύει με το Αϊβαλί, η Χίος με το Τσεσμέ και κατ' επέκτασην με τη Σμύρνη, η Σάμος με το Κουσάντασι και η Λήμνος με την νήσο Ίμβρο. 

Σχεδόν όλα τα νησιά έχουν πλούσια χλωρίδα, εν αντιθέσει με τις γειτονικές Κυκλάδες, όπου επικρατεί η ξηρασία. Τα περισσότερα από αυτά τα νησιά είναι μεγάλα σε έκταση, επίσης. Ιδιαίτερα, η Λέσβος αποτελεί το τρίτο μεγαλύτερο νησί του Αιγαίου και της Ελλάδας. 

Υψηλότερο βουνό των νησιών του ΒΑ Αιγαίου είναι το Σάος της Σαμοθράκης με μέγιστο υψόμετρο στα 1.611 μέτρα.

Συγκοινωνίες 

Τα νησιά του Βορειοανατολικού Αιγαίου έχουν συχνή ακτοπλοϊκή συγκοινωνία με συμβατικά πλοία με διάρκεια ταξιδιού από 8 έως 13 ώρες ή ταχύπλοα με διάρκεια ταξιδιού από 5 έως 9 ώρες. Για τα νησιά αυτά, λιμάνι αναχώρησης είναι κυρίως ο Πειραιάς, αλλά και ορισμένες φορές η Ραφήνα, απ' όπου και μειώνεται θεαματικά ο χρόνος του ταξιδιού. Ακόμη, υπάρχει τακτή αεροπορική σύνδεση για τα πέντε μεγαλύτερα νησιά (Λήμνος, Λέσβος, Χίος, Σάμος, Ικαρία).

Δείτε επίσης 
 Κατάλογος νησιών περιφέρειας Βορείου Αιγαίου
Ακτίνα (γεωμετρία)

Στην κλασική γεωμετρία, η ακτίνα ενός κύκλου ή μιας σφαίρας είναι οποιοδήποτε από τα ευθύγραμμα τμήματα από το κέντρο του έως την περίμετρό του και σε πιο σύγχρονη χρήση είναι επίσης το μήκος τους. Η τυπική συντομογραφία και το όνομα της μαθηματικής μεταβλητής για την ακτίνα είναι R. Κατ' επέκταση, η διάμετρος D ορίζεται ως διπλάσια της ακτίνας:

Εάν ένα αντικείμενο δεν έχει κέντρο, ο όρος μπορεί να αναφέρεται στην περιφερική ακτίνα του, την ακτίνα του περιγεγραμμένου κύκλου του ή την περιγεγραμμένη σφαίρα του. Σε κάθε περίπτωση, η ακτίνα μπορεί να είναι μεγαλύτερη από το μισό της διαμέτρου, η οποία συνήθως ορίζεται ως η μέγιστη απόσταση μεταξύ δύο οποιωνδήποτε σημείων του σχήματος. Η ακτίνα ενός γεωμετρικού σχήματος είναι συνήθως η ακτίνα του μεγαλύτερου κύκλου ή σφαίρας που περιέχεται σε αυτό. Η εσωτερική ακτίνα ενός δακτυλίου, ενός σωλήνα ή άλλου κοίλου αντικειμένου είναι η ακτίνα της κοιλότητάς του.

Για κανονικά πολύγωνα, η ακτίνα είναι ίδια με την περιφέρεια του. Στη θεωρία γραφημάτων, η ακτίνα ενός γραφήματος είναι η ελάχιστη σε όλες τις κορυφές u της μέγιστης απόστασης από το u σε οποιαδήποτε άλλη κορυφή του γραφήματος.

Η ακτίνα του κύκλου με περίμετρο (περιφέρεια) C είναι:

Τύπος 

Για πολλά γεωμετρικά σχήματα, η ακτίνα έχει μια καλά καθορισμένη σχέση με άλλα μέτρα του σχήματος.

Κύκλοι 
Η ακτίνα ενός κύκλου με εμβαδόν  είναι:
 

Η ακτίνα του κύκλου που διέρχεται από τα τρία μη ευθύγραμμα σημεία P1, P2 και P3 δίνεται από το:

 

όπου θ είναι η γωνία ∠P1P2P3. Αυτός ο τύπος χρησιμοποιεί τον νόμο των ημιτόνων. Εάν τα τρία σημεία δίνονται από τις συντεταγμένες τους (x1,y1), (x2,y2) και (x3,y3), η ακτίνα μπορεί να εκφραστεί ως

Δείτε επίσης 
 Ακτίνα φωτός
 Ακτίνιο

Παραπομπές 

Ακτινα
Ακτινα
Μήκος
Μαύρος νάνος

Οι μαύροι νάνοι (black dwarfs) είναι θεωρητικά αντικείμενα, που προβλέπονται από το μοντέλο εξέλιξης των άστρων. Δημιουργούνται όταν ένας λευκός νάνος ακτινοβολήσει όλη του την ενέργεια και ψυχθεί κοντά στο απόλυτο μηδέν. 

Η κατάληξη ενός λευκού νάνου σε μαύρο χρειάζεται, σύμφωνα με τη θεωρία, χρόνο περισσότερο από την τρέχουσα ηλικία του σύμπαντος, που είναι 13,8 δισεκατομμύρια χρόνια. Συνεπώς, δεν πρέπει να υπάρχει ακόμα κανένας μαύρος νάνος στο Σύμπαν. Επίσης, λόγω του ότι δεν ακτινοβολεί ενέργεια και θερμότητα, ουσιαστικά η παρατήρηση ενός μαύρου νάνου είναι αδύνατη. Αν πραγματικά υπήρχαν αυτά τα σώματα, θα μπορούσαν να ανιχνευτούν μέσω της βαρυτικής τους επίδρασης σε άλλα σώματα. Κατά συνέπεια, η ύπαρξη των μαύρων νάνων θα παραμείνει, για πολύ καιρό ακόμα, απλά μια θεωρητική πρόβλεψη.

Παραπομπές

Είδη αστέρων
Αστρική εξέλιξη
Λευκοί νάνοι
Χούτου

Οι Χούτου είναι μία από τις εθνικές ομάδες Μπαντού που κατοικούν στο Μπουρούντι και στη Ρουάντα, σε ποσοστό 85%. Οι Χούτου υπήρξαν πρωταγωνιστές της γενοκτονίας που πραγματοποιήθηκε το 1994, όπου σε 2-3 μέρες σφαγιάστηκαν με μασέτες περίπου μισό εκατομμύριο άνθρωποι στη Ρουάντα και στο Μπουρούντι.

Η γενοκτονία των Τούτσι κατέστη δυνατή καθώς οι Χούτου είχαν επιβάλει μια πολιτική διακρίσεων με την αναγραφή της φυλής στην ταυτότητα τού κάθε πολίτη της Ρουάντα.

Με τη σειρά της, έκθεση του Ο.Η.Ε. χαρακτηρίζει στο πόρισμά της γενοκτονία τις σφαγές εκατοντάδων χιλιάδων Χούτου στη Λαϊκή Δημοκρατία του Κονγκό τη δεκαετία του 1990 που διέπραξαν δυνάμεις ενόπλων από τη Ρουάντα και την Ουγκάντα. Η κυβέρνηση της Ρουάντα χαρακτήρισε την έκθεση «κακή, επικίνδυνη και προσβλητική για την Ιστορία».

Παραπομπές 

Φυλές της Αφρικής
Μπουρούντι
Ρουάντα
Κεν Λέι

Ο Κένεθ Λέι (αγγλ. Kenneth Lee Lay, 15 Απριλίου 1942- 5 Ιουλίου 2006) ήταν ο ιδρυτής και διευθύνων σύμβουλος της εταιρείας Enron. 

Ο Κεν Λέι καταδικάστηκε στις 25 Μαΐου του 2006 για την υπόθεση που αποτέλεσε ένα από τα μεγαλύτερα οικονομικά και χρηματιστηριακά σκάνδαλα στην ιστορία των ΗΠΑ. Μαζί με τον Τζέφρι Σκίλλινγκ (Jeffrey Skilling), ο Λέι θεωρήθηκε υπεύθυνος για τη χρεοκοπία της εταιρείας, τον Δεκέμβριο του 2001, και τη μετατροπή της σε συνώνυμο των λογιστικών σκανδάλων.
Η Enron υπήρξε μια από τις μεγαλύτερες εταιρείες των Ηνωμένων Πολιτειών και ο Λέι στενός φίλος του προέδρου των Ηνωμένων Πολιτειών Τζωρτζ Μπους. Ο Λέι πέθανε από καρδιακή προσβολή στη θερινή του κατοικία στο Άσπεν του Κολοράντο.

Εξωτερικοί σύνδεσμοι 
Προφίλ

Αμερικανοί επιχειρηματίες
Ο Ρατατούης

Ο Ρατατούης (αγγλικός τίτλος Ratatouille) είναι η όγδοη ταινία των Pixar Animation Studios σε συνεργασία με την Walt Disney Pictures. Η ταινία σκηνοθετείται από τον Μπραντ Μπερντ, σκηνοθέτη και της ταινίας Οι απίθανοι). Το σενάριο υπογράφει ο ίδιος, ο Τζαν Πινκάβα και ο Τζιμ Τζιαμποτσίνο. Η μουσική της ταινίας είναι του Μάικλ Τζιατσίνο. Η ταινία κέρδισε το Όσκαρ Καλύτερης Ταινίας Κινουμένων Σχεδίων το 2007.Βασικός πρωταγωνιστής ο ΛΕΝΙ το ποντίκι

Πλοκή 
Η ταινία περιγράφει την ιστορία του Ρεμί, ενός καλοφαγά ποντικού που θέλει να γίνει μάγειρας στο καλύτερο εστιατόριο του Παρισιού. Έτσι λοιπόν αποφασίζει να βοηθήσει ένα δόκιμο  μάγειρα στο εν λόγω εστιατόριο. Ο καλύτερος κριτής όλης της χώρας επισκέπτεται το εστιατόριο και ο Ρεμί φτιάχνει ένα απλό φαγητό το οποίο εκπλήσσει τον κριτή, γιατί είχε να το γευτεί από τα παιδικά του χρόνια. Όταν ο κριτής δοκιμάζει το υπέροχο αυτό φαγητό (Ρατατούι), γράφει σε όλες τις εφημερίδες του Παρισιού τις καλύτερες κριτικές. Οπότε το εστιατόριο  αρχίζει να γίνεται διάσημο και πάλι και να αποκτά όλο και περισσότερους πελάτες. Μέσα από όλη αυτή την ιστορία υπάρχει και εγκιβωτισμός,  δηλαδή μία ιστορία μέσα σε μία άλλη. Ανακαλύπτουμε, λοιπόν, πως ο Λιγκουίνι, ο μάγειρας που βοήθησε αυτός ο ποντικός, έχει κληρονομήσει το εστιατόριο από τον πατέρα του Γκουστό. Τέλος, ο Λιγκουίνι αναγνωρίζει πως ο  Ρεμί, ένας ποντικός, έχει φτιάξει τόσο υπέροχες γεύσεις για όλο το εστιατόριο και πως αντί για αυτόν αξίζει τα συγχαρητήρια ο Ρεμί.

Ηθοποιοί

Box office
Με προϋπολογισμό 150 εκατομμύρια δολάρια η ταινία έκανε άνοιγμα τριημέρου στην 1η θέση με 47 εκατομμύρια δολάρια. Οι συνολικές εισπράξεις στο αμερικανικό box office έφτασαν τα 206,4 εκατομμύρια δολάρια και στον υπόλοιπο κόσμο συγκέντρωσε 417,3 εκατομμύρια δολάρια. Παγκοσμίως απέφερε 623,7 εκατομμύρια δολάρια.

Παραπομπές 

Ρατατουης
Ρατατουης
Αγγλόφωνες ταινίες
Αμερικανικές κωμικές ταινίες
Ταινίες παραγωγής Pixar
Ταινίες παραγωγής Walt Disney Pictures
Έργα με θέμα τη διατροφή
Ταινίες βραβευμένες με Όσκαρ Καλύτερων Κινουμένων Σχεδίων
Κωμικές ταινίες κινουμένων σχεδίων
Αμερικανικές ταινίες κινουμένων σχεδίων
Πιτ Ντόκτερ

Ο Πίτερ Ντόκτερ (αγγλ. Peter Docter) είναι Αμερικανός σεναριογράφος και σκηνοθέτης. Είναι σημαντικό στέλεχος της Pixar μα έχει δουλέψει και σε άλλες ταινίες όπως στο «Κινούμενο Κάστρο» του Χαγιάο Μιγιαζάκι και έχει σκηνοθετήσει επίσης το short animation «Winter».

Εντός Pixar έχει υπογράψει τα σενάρια των ταινιών: Toy Story, Toy Story 2, Μπαμπούλας Α.Ε., Αυτοκίνητα και Toy Story 3. Έχει σκηνοθετήσει το Μπαμπούλας Α.Ε. που πήρε υποψηφιότητα για Όσκαρ καλύτερης ταινίας animation και το short «Το καινούριο αυτοκίνητο το Μάικ».

Δεν έχει σκηνοθετήσει και γράψει μόνο αλλά έχει κάνει κι άλλες δουλειές στην Pixar.

Παραπομπές

Εξωτερικοί σύνδεσμοι 
 Βιογραφία του Πίτερ Ντόκτερ 

Άνθρωποι της Pixar
Αμερικανοί σκηνοθέτες
Αμερικανοί σεναριογράφοι
Βραβευμένοι με Χρυσή Σφαίρα
Σκηνοθέτες κινουμένων σχεδίων
Αμερικανοί animators
Αμερικανοί άνδρες ηθοποιοί φωνής
Σκηνοθέτες φωνής
Μουσικό συγκρότημα

Το Μουσικό συγκρότημα ή γκρουπ είναι ένα σχήμα μουσικών. Μπορεί να γράφει μουσική και στίχους, αλλά κυρίως παίζει κομμάτια δικά του ή διασκευές κομματιών άλλων συγκροτημάτων ή άλλων μουσικών. Συνήθως το μουσικό συγκρότημα απαρτίζεται από τραγουδιστές και μουσικούς που παίζουν διαφορετικά όργανα.

Ο όρος αυτός συναντάται κυρίως στη ροκ μουσική. Για τα άλλα είδη μουσικής χρησιμοποιείται ο όρος "μουσικά σύνολα".

Μουσικά συγκροτήματα
Ροκ μουσική